РЕШЕНИЕ НА СЪВЕТА
от 14 април 2014 година
за сключването на Споразумение за доброволно партньорство между Европейския съюз и Република Индонезия относно прилагането на законодателството в областта на горите, управлението и търговията с продукти от дървен материал за Европейския съюз
(2014/284/ЕС)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 207, параграф 3, първа алинея и параграф 4, първа алинея във връзка с член 218, параграф 6, буква а), подточка v) и параграф 7 от него,
като взе предвид предложението на Европейската комисия,
като взе предвид одобрението на Европейския парламент,
като има предвид, че:
(1)
През май 2003 г. Комисията прие съобщение до Европейския парламент и до Съвета, озаглавено „Прилагане на законодателството в областта на горите, управлението и търговията (FLEGT): Предложение за план за действие на ЕС“, с което призовава към предприемането на мерки за борба с незаконната сеч чрез развиването на споразуменията за доброволно партньорство с държавите, производителки на дървен материал (наричан по-долу „планът за действие на ЕС“). Заключенията на Съвета относно плана за действие бяха приети през октомври 2003 г. (1), а резолюцията на Европейския парламент по този въпрос беше приета на 11 юли 2005 г. (2)
(2)
В съответствие с Решение 2013/486/ЕС на Съвета (3) Споразумението за доброволно партньорство между Европейския съюз и Република Индонезия относно прилагането на законодателството в областта на горите, управлението и търговията с продукти от дървен материал за Европейския съюз (наричано по-долу „споразумението“) беше подписано на 30 септември 2013 г. при условие за сключването му.
(3)
Споразумението следва да бъде одобрено,
ПРИЕ НАСТОЯЩОТО РЕШЕНИЕ:
Член 1
Споразумението за доброволно партньорство между Европейския съюз и Република Индонезия относно прилагането на законодателството в областта на горите, управлението и търговията с продукти от дървен материал за Европейския съюз се одобрява от името на Съюза.
Текстът на споразумението е приложен към настоящото решение.
Член 2
Председателят на Съвета посочва лицето, оправомощено да извърши, или лицата, оправомощени да извършат от името на Съюза нотификацията, предвидена в член 23 от споразумението, така че да бъде обвързан Съюзът.
Член 3
Комисията представлява Съюза в Съвместния комитет по изпълнението, създаден в съответствие с член 14 от споразумението.
Държавите членки могат да участват като членове на делегацията на Съюза в заседанията на Съвместния комитет по изпълнението.
Член 4
За целите на изменянето на приложенията към споразумението съгласно член 22 от него Комисията се упълномощава в съответствие с процедурата, посочена в член 11, параграф 3 от Регламент (ЕО) № 2173/2005 на Съвета (4), да одобрява такива изменения от името на Съюза.
Член 5
Настоящото решение влиза в сила в деня на приемането му.
Съставено в Люксембург на 14 април 2014 година.